Papersnake/gushiwen huggingface dataset:
久雪初霁登君山
曹玘（清代）

著屣来登似泛槎，春晖虽浅亦韶华。风帆破浪翻成雪，野草连韶半是花。

河北弄兵酣虎帐，两淮销骨胜龙沙。目横千里悲何极，贳酒先消一画叉。
自陈诗
刘三嘏（宋代）

虽慙涔勺赴沧溟，仰诉丹衷不为名。
寅分星辰将降祸，兑方疆宇即交兵。
春秋大义惟观釁，王者雄师但有征。
救得燕民归旧主，免于戎肤自称兄。
饭罢登净远亭
杨万里（宋代）

今岁寒应少，冬深气转和。
都缘径差曲，添得步行多。
柳色犹青在，霜威柰尔何。
忽然双野鸭，飞下一池波。
读程原道昆阳诗怅然有怀
施敬（明代）

昆阳市上美人家，饮酒曾停过客车。
万里相思不相见，东风吹尽蜜檀花。
搆虚轩
弘历（清代）

峰顶云轩四望舒，天光物色总如如。斯时点笔欲成句，会以无形搆以虚。
游洋州崇法院
郑郧（宋代）

晓色熹微麦陇间，杖藜徐步扣禅关。
两浇水足东西堰，一抹云收南北田。
仕路驰驱惊岁晚，僧寮燕坐觉身閒。
故园早办归来计，莫待星霜满鬓斑。
道林寺送别崔提刑
郭祥正（宋代）

湘江倾泻明河源，湘山来落如骏奔。寻幽乘兴莫辞远，白云中有黄金园。

佛师无心法愈密，徒众先后陈卑尊。甘泉喷洒仙籁爽，此身已觉超笼樊。

高堂却见山外水，古鉴磨开苍藓昏。长城深锁万家富，老木自作千营屯。

两洲半没鲸鼓鬣，双崖斗起天为门。沧溟不识几番变，石泐犹有涛淙痕。

茯苓愈大愈堪食，深锄但惜伤松根。登高览物亦徒尔，秋色况是当离樽。

崔侯才思锐无敌，苍鹰得兔霜翎翻。嗟余染翰愧复正，累句何足先行轩。

故人柄政坐东府，请君献策安黎元。
晚夏夜简程至
释惠崇（宋代）

中夕坐清簟，繁星时复流。
扇声微变暑，井气忽生秋。
为客方经楚，思乡欲上楼。
云山殊未返，相顾两悠悠。
浣溪沙·水涨鱼天拍柳桥
周邦彦（宋代）

水涨鱼天拍柳桥。云鸠拖雨过江皋。一番春信入东郊。
闲碾凤团消短梦，静看燕子垒新巢。又移日影上花梢。
望江南
李好义（宋代）

思往事，白尽少年头。曾帅三军平蜀难，沿边四郡一齐收。逆党反封侯。

元宵夜，灯火闹啾啾。厅上一员闲总管，门前几个纸灯球。箫鼓胜皇州。
溪居古榕甚佳未尝有所赋得柞山诗卷借奇字韵戏成一首
林希逸（宋代）

古树婆娑谁手种，有藤缠络似髯垂。但看窗草求溪意，自觉庭楸欠愈诗。

才拙岂能酬郢曲，心降但合靡齐旗。吟渠却羡公家柞，短韵长篇句句奇。
登高丘而望远龙
顾大申（清代）

轩皇且战且学仙，桥山弓剑攀龙髯。吁嗟政彻不及此，扶桑沧龙空青天。

沙丘之云茂陵树，万弩射鱼气张怒。童男未返青雀遥，银雁金凫起泉路。

琼田草不死，蓬莱尘不飞。丹丘灵药如可致，千秋万岁讵相辞。

汾阴宫，琅琊碣，石麟秋草莽萧萧，铜仙望断咸阳阙。

不见当时九鼎我，鼎湖云气时明灭。
送魏思说历
王慎中（明代）

草衰木落故辞新，寂寂幽居避世人。只恐山中忘甲子，题诗为报周王春。
寄杜家父二首
黄庭坚（宋代）

红紫争春触处开，九衢终日犊车雷。
闲情欲被春将去，鸟唤花惊只麽回。
念奴娇
王梦应（宋代）

欲霜更雨，记青云篱落，东风前此。帘外客秋人共老，雁与愁飞千里。水郭烟明，竹陂波小，万叶寒声起。凭高那更，九嶷吹尽云气。

婉娩空复多情，年年晋梦，花与柴桑是。谁解意消风日晚，短笛孤舟林水。江蟹笼新，露萸斟浅，浇得乡关思。平芜天远，一痕黄抹秋霁。
送李彦明
王庭圭（宋代）

叔父今谁贵，中郎一世豪。渡江人物盛，容驷里门高。

冠盖荣吾党，芝兰见汝曹。兹游兼问学，鼓箧莫辞劳。
赠篆字高光远秀才
孙应时（宋代）

书家千载得阳冰，想像规模亦眼明。
心手相忘容力到，风姿迥出自天成。
屠龙绝技常难售，画虎何人浪自名。
良苦穷途说奇字，谁能载洒似西京。
题敬赐内侍桂岩道人李吉之天香深处手卷
胡奎（元代）

吹君玉龙管，酌我金螺杯。听我歌天香，天香何处来。

广寒宫阙高崔嵬，黄金布地琼作台。吾不知当时老桂树，是谁亲手栽。

但见月圆则荣，月缺则摧。九十万里顾兔东西走不息，岁岁花从天上开。

请君花下饮，一笑舒君怀，百年此兴能几回。霓裳歌，羽衣舞，足蹋虹桥上天府。

天香吹人千万古，愿持此香苏下土。
清源山独行诸峰示同游诸子二首 其一
王慎中（明代）

洞壑杳氛氲，中间紫翠分。兴来秖自得，独往有谁群。

激射风前瀑，孤高天际云。心赏悠然会，何由与客论。
入摄山栖霞寺诗
江总（南北朝）

小序壬寅年十月十八日。
入摄山栖霞寺。
登岸极峭。
颇畅怀抱。
山德元年癸卯十月二十六日。
又再游此寺。
布法司施菩萨戒。
甲辰年十月二十五日。
奉送金像还山。
限以时务。
不得恣情淹留。
乙巳年十一月十六日。
更获拜礼。
仍停山中宿。
永夜留连。
栖神悚听。
但交臂不停。
薪指俄谢。
率制此篇。
以记即目。
俾后来赏来。
知余山志。
凈心抱冰雪。
暮齿逼桑榆。
太息波川迅。
悲哉人世拘。
岁华皆采获。
冬晚共严枯。
濯流济八水。
开襟入四衢。
兹山灵妙合。
当与天地俱。
石濑乍深浅。
崖烟递有无。
缺碑横古隧。
盘木卧荒涂。
行行备履历。
步步辚威纡。
高僧迹共远。
胜地心相符。
樵隐各有得。
丹青独不渝。
遗风伫芳桂。
比德喻生刍。
寄言长往客。
凄然伤鄙夫。
镜堂
释绍昙（宋代）

非明非暗亦非台，万像从教影现来。
刚被老卢书破壁，没尘埃却有尘埃。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 野梅
朱熹（宋代）

野风吹孤芳，迥立正愁绝。皂盖莫徘徊，堪看不堪折。
出门偶成
陈著（宋代）

双鹭飞飞高复低，复低飞下近山溪。
一声樵唱山前路，却又飞归翡翠西。
答僧
释永安（宋代）

汝问西来意，且过这边立。
昨夜三更时，雨要虚空湿。
电影忽然明，不似蚰蜒急。
益昌霪雨踰月负郭皆浸祷祠之后仓廪保全居民复业运使国博喜而赋诗辄成三绝句以报来贶 其一
郑刚中（宋代）

一月山前雨带风，拍天江水涨惊洪。朝来莫怪波澜静，收向诗翁笔势中。
初入京瞻宫阙
徐渭（明代）

城中夷夏极，天上帝王家。
西内宸居逼，南都鼎地赊。
乌啼御沟柳，象散阁门花。
昨到贫方朔，封书载几车。
凤衔杯·有美瑶卿能染翰
柳永（宋代）

有美瑶卿能染翰。千里寄、小诗长简。想初襞苔笺，旋挥翠管红长畔。渐玉箸、银钩满。
锦囊收，犀轴卷。常珍重、小斋吟玩。更宝若珠玑，置之怀袖时时看。似频见、千娇面。
麻姑山诗
吕南公（宋代）

香像坏已久，虚名在金石。深知无穷传，须以托文墨。

穆卿刚直无，公论触权戚。至于祸福间，亦有随俗迹。

端知守财虏，倚此销罪慝。秪今蚩蚩流，持论能引掖。

凭谁致我语，解彼蚩蚩惑。欲慕穆卿贤，当充穆卿德。

区区建香像，是乃卿瑕谪。用此而希卿，何殊以耳食。
鹤谣八首
白玉蟾（宋代）

鹤者冲虚之梯兮冥冥，朱霞弁兮翠锦熭，
浩然归兮辽东。
和梁少宰韵
倪岳（明代）

上元春满凤凰城，争似山居况味清。一径欲迷行处险，群峰如伏望中平。

未论竹院逢僧话，且爱松窗听鸟声。却笑诸公总吟癖，惊人佳句一时成。
兵乱后自嬄杂诗 其二十五
吕本中（宋代）

乱离仍再岁，未敢有吾庐。林下休官久，草间求活初。

迹虽寄戎旅，心已混樵渔。吉语来何晚，将军□素书。
咏史下·五王
陈普（宋代）

太宗社稷是谁亡，独向迎仙斩二张。
景运门前方议事，杀身不必咎扶阳。
云屋上人久别承寄以诗次韵谢
仇远（元代）

月落城空鹤倦飞，密云深树静相依。
阊门北去山如画，有日同师步翠微。
题灵椿图寿卓澄甫光禄五十
王世贞（明代）

君不甘小草，人能颂大椿。年希知命域，齿是啖名人。

迹与蓝舆旧，才从彩笔新。犹闻上苑色，绝胜武林春。
读秦纪
陈恭尹（清代）

谤声易弭怨难除，秦法虽严亦甚疏。
夜半桥边哼孺子，人间犹有未烧书。
疾中偶成呈介之
孔平仲（宋代）

吾生十五犹童孩，胸中胆气摩天开。自怜少年辄有老夫志，恐是天仙犯帝怒，谪在下世驰驱乎尘埃。

壮志若铁石，顽直未易摧。奈何诸侯不荐贤，天子不闻才。

空使丈夫儿，藏头缩角埋蒿莱。天不管，地不顾，此理得不呜呼哉。

今朝大饮致沉疾，朋友戢迹绝往来。使人孤眠北窗下，风雨萧萧良可哀。

冷笑今之世人少信义，旦暮之间辄变喜爱成嫌猜。

介之不恤我，扶力吟咏摅幽怀。
送叶生春芳还惠州
湛若水（明代）

两峰日日侍我傍，两峰归去天一方。心将月逐两峰去，飞云顶坐山中央。
次刘德羲怀金山韵
郑善夫（明代）

记得金山顶，风烟八面开。乾坤留柱石，沧海失蓬莱。

夜色京江水，春光般若台。兵尘兼病眼，长望几徘徊。
即事二首
刘克庄（宋代）

碧玉去随年少易，绛桃留待主君难。
唤郎岂有云神女，觞客宁君黑牡丹。
汉上谩为留佩恼，湘东曾被淡妆瞒。
维摩老病禅房冷，一点青灯伴夜阑。
十二月十七日大雪舟次戴埠不能入山用东坡聚星堂雪诗韵效禁体
齐学裘（清代）

插天群木无片叶，冬雪未消春又雪。农夫望岁喜可知，独客坐又愁欲绝。

野梅著花凌清寒，涧水出山多曲折。水村清晓冻雀喧，山径模糊人迹灭。

急欲入山车不行，转拟还家风又掣。孤舟底事破寂寥，烘暖砚池冰散缬。

作诗消閟真良策，扫雪烹茶胜金屑。料无好友来相寻，可惜良晨去如瞥。

新句喜从枕上吟，旧愁懒向梦中说。同云未散天不晴，天亦何为心似铁。
陈郎中
王十朋（宋代）

唐宋诗人六七作，李杜韩柳欧苏黄。近来江西立宗派，妙句更推韩子苍。

非坡非谷自一家，鼎中一脔曾已尝。丈人珍重赠全集，开卷烂然光焰长。

诗如此公固足贵，赐出仁者尤难忘。兼金白璧不足道，愿宝兹集为家藏。

鲰生幸脱场屋累，老境欲入诗门墙。古诗三百未能学，句法且学今陵阳。
案上梅花
范成大（宋代）

南坡玉雪万花团，旧约东风载酒看。
冷落铜瓶一枝亚，今年天女亦酸寒。
钱子高挽歌二首 其一
司马光（宋代）

炜烨传家学，连翩射策荣。走丸过省阁，破竹取公卿。

埋玉嗟何早，为山惜未成。空令泽宫友，相顾泪纵横。
赋得折槛旌直臣
弘历（清代）

玉绳低鹤禁，朱鸟焕螭坳。鸾扇非烟散，鸳班委佩敲。

佞臣方唯唯，直士独嘐嘐。自具松筠操，难容泾渭淆。

撄龙鳞岂怯，折鹿角曾摎。奚用槛重辑，还同罟不抛。

纳忠馀宿将，介节叹征茅。企想都俞世，盈廷喜泰交。
政府生日十首
曹勋（宋代）

中兴光启自元钧，比德褒功礼意新。
是赞是图超古羽，仪刑一代冠麒麟。
次韵大学士喀喇子山公见寄二首 其二
周伯琦（元代）

瀛岛高飞孤凤凰，不知人世有炎凉。独怜短翮羁栖苦，五色文章照眼光。
同景文丈咏莲塘
黄庭坚（宋代）

塘上钩帘对晚香，半斜红日已侵床。江妃羞出凌波袜，长在高荷扇影凉。
惜馀春慢 同许燕珍夫人登燕子矶，即此原韵
王贞仪（清代）

暖水霞蒸，黛痕烟乱，百战涛声天半。多情燕子，何处飞来，雌伏一矶高阚。

为问当年，风流王谢华堂，雪消冰泮。漫回思旧日，乌衣帘幕，似曾相见。

只眼底、碧树晴江，滔滔郁郁，催人梦断。山灵应笑，玉树丰神，逝浪关情谁管。

虎踞龙蟠，且休空垒输将，自成奇嵼。壮南邦、二水三山，天堑巢成奇险。
玉山道士
邓有功（宋代）

玉豀豀上雨声乾，日暮东风客衲寒。
数树梅花吹作雪，行人犹自倚阑干。
南斋独坐
苏辙（宋代）

独坐南斋久，忘家似出家。
香烟穠作穗，茶面结成花。
细竹才通径，长松初有槎。
往还真断绝，一一数归鸦。
墨梅
张嵲（宋代）

山边幽谷水边村，曾被疏花断客魂。
犹恨东风无意思，更吹烟雨暗黄昏。
大猎赋
李白（唐代）

白以为：赋者，古诗之流。辞欲壮丽，义归博远。不然，何以光赞盛美，感天动神？而相如子云竞夸辞赋，历代以为文雄，莫敢诋讦。臣谓语其略，窃或褊其用心。《子虚》所言，楚国不过千里，梦泽居其太半，而齐徒吞若八九，三农及禽兽无息肩之地，非诸侯禁淫述职之义也。

《上林》云：左苍梧，右西极。考其实，地周袤才经数百。《长杨》夸胡设网，为周阹，放糜鹿基中，以博攫充乐。《羽猎》于灵台之囿，围经百里而开殿门。当时以为穷壮极丽，迨今观之，何龌龊之甚也！但王者以四海为家，万姓为子，则天下之山林禽兽，岂与众庶异之？

而臣以为不能以大道匡君，示物周博，平文论苑之小，窃为微臣之不取也。今圣朝园池遐荒，殚穷六合，以孟冬十月大猎于秦，亦将曜威讲武，扫天荡野，岂淫荒侈靡，非三驱之意耶？臣白作颂，折中厥美。其辞曰：

粤若皇唐之契天地而袭气母兮，粲五叶之葳蕤。惟开元廓海宇而运斗极兮，总六圣之光熙。诞金德之淳精兮，漱玉露之华滋。文章森乎七曜兮，制作参乎两仪，括众妙而为师。明无幽而不烛兮，泽无远而不施。慕往昔之三驱兮，须生杀于四时。若乃严冬惨切，寒气凛冽，不周来风，玄冥掌雪。木脱叶，草解节，土囊烟阴，火井冰闭。是月也，天子处乎玄堂之中，餐八水兮休百工，考王制兮遵《国风》。乐农人之闲隙兮，困校猎而讲戎。

乃使神兵出于九阙，天仗罗于四野。征水衡与林虞，辨土物之众寡。千骑飚扫，万里雷奔。梢扶桑而拂火云兮，刮月窟而搜塞门。赫壮观于今古，嶪摇荡于乾坤。此其大略也。而内以中华为天心，外以穷发为海口。豁咽喉以洞开，吞荒裔以尽取。大章按步以来往，夸父振策而奔走。足迹乎日月之所通，囊括乎阴阳之未有。君王于是撞鸿钟，发銮音，出凤阙，开宸襟，驾玉辂之飞龙，历神州之层岑。游五柞兮瞰三危，挟细柳兮过上林。攒高牙以总总兮，驻华盖之森森。于是擢倚天之剑，弯落月之弓。昆仓叱兮可倒，宇宙噫兮增雄。

河汉为之却流，川岳为之生风。羽旄扬兮九天绛，猎火燃兮千山红。乃召蚩尤之徒，聚长戟，罗广泽，河雨师走风伯。棱威耀乎雷霆，烜赫震于蛮貊。陋梁都之体制，鄙灵囿之规格。而南以衡霍作襟，北以岱常作祛。夹东海而为堑兮，拖西冥而流渠。麾九州之珍禽兮，回千群以坌入；联八荒之奇兽兮，屯万族而来居。

云罗高张，天网密布。罝罘绵原，峭格掩路。蠛蠓过而犹碍，蟭螟飞而不度。彼层霄与殊榛，罕翔鸟与伏兔。从营合技，弥峦被岗。金戈森行，洗晴野之寒霜。虹旗电掣，卷长空之飞雪。吴骖走练，宛马蝶血。萦众山之联绵，隔远水之明灭。使五丁摧峰，一夫拔木。下整高颓，深平险谷。摆椿栝，开林丛。喤喤呷呷，尽奔突于场中。而田强古冶之畴，乌获中黄之党，越峥嵘，猎莽仓。喑呼哮㘎，风旋电往。脱文豹之皮，抵玄熊之掌。批狻手猱，挟三挈两。既徒搏以角力，又挥锋而争先。行甝号以鹗睨兮，气赫火而敌烟。拳封貒，肘巨狿。枭羊应叱以毙踣，猰貐亡精而坠巅。或碎脑以折脊，或歕髓以飞涎。穷遐荒，荡林薮，扼土狛，殪天狗。脱角犀项，探牙象口。扫封狐于千里，捩雄虺之九首。咋腾蛇而仰吞，拖奔兕以却走。

君王于是蛾通天，靡星旃，奔雷车，挥电鞭，观壮士之效获，顾三军而欣然。曰：夫何神狭鬼栗之骇人也！又命建夔鼓，励武卒。虽躏跞之已多，犹拗怒而未歇。集赤羽兮照，张乌号兮满月。戎车轞轞以陆离，彀骑煌煌而奋发。鹰犬之所腾捷，飞走之所蹉蹶。攫麏麚之咆哮，蹂豺貉以挂格。膏锋染锷，填岩掩窟。观殊材举逸辟，尚挥霍以出没。

别有白猸、飞骏，穷奇、貙獌。牙若错剑，鬣如丛竿。口吞殳铤，目极枪橹。碎琅弧，攫玉弩，射猛彘，透奔虎。金镞一发，旁叠四五。虽凿齿磨牙而致伉，谁谓南山白额之足睹？

总八校，搜四隅，驰专诸，走都卢。趫乔林，撇绝壁，抄獑猢，揽貊（豸+国）。囚鼬鼯于峻崖，顿彀貜于穹石。养由发箭，奇肱飞车，巧聒更嬴，妙兼蒱且。坠鸀鳿于青云，落鸿雁于紫虚。捎鸧鸹，漂鸬（渠+鸟），弹地卢与神居。斩飞鹏于日域，摧大凤于天墟。龙伯钓其灵鳌，任公获其巨鱼。穷造化之谲诡，何神怪之有馀？

所以喷血流川，飞毛洒雪，状若乎高天雨兽，上坠于大荒；又似乎积禽为山，下崩于林穴。阳乌沮色于朝日，阴兔丧精于明月。思腾装上猎于太清，所恨穹吴于路绝。而忽也莫不海晏天空，万方来同。虽秦皇与汉武兮，复何足以争雄！

俄而君王茫然改容，愀然有失，于安思危，防险戒逸，斯驰骋以狂发，非至理之弘术。且夫人君以端拱为尊，玄妙为宝。暴殄天物，是谓不道。乃命去三面之网，示六合之仁。已杀者皆其犯命，未伤者全其天真。虽剪毛而不献，岂割鲜以悴轮。解凤皇与鸑鷟兮，旋驺虞与麒麟。获天宝于陈仓，载非熊于渭滨。

于是享猎徒，封劳苦。轩行庖，骑酌酤。韬兵戈，火网罟。

然后登九霄之台，宴八紘之圃。开日月之扃，辟生灵之户。圣人作而万物睹，览蒐敖与狩岐，何宣成之足数？哂穆王之荒诞，歌白云之西母。

曷若饱人以淡泊之味，醉时以淳和之觞，鼓之以雷霆，舞之以阴阳。虞乎神明，狃于道德。张无外以为罝，琢大朴以为杙。顿天网以掩之，猎贤俊以御极。若此之狩，罔有不克。使天人宴安，草木蕃植。六宫斥其珠玉，百姓乐于耕织。寝郑卫之声，却靡曼之色。天老掌图，风后侍侧。是三阶砥平，而皇猷允塞。岂比夫《子虚》、《上林》、《长扬》《羽猎》，计麋鹿之多少，夸苑囿之大小哉！方将延荣光于后昆，轶玄风于邃古，拥嘉瑞，臻元符，登封于太山，篆德于社首。岂与乎七十二帝同条而共贯哉？君王于是回霓旌，反銮舆。访广成于至道，问大块之幽居。使罔象掇玄珠于赤水，天下不知其所如也。
赠梅岩王相士二绝
刘克庄（宋代）

王大曹瞒伎俩均，华佗郭璞枉危身。
传君秘诀君牢记，但道君侯是贵人。
挽大资节使史国公三首
李曾伯（宋代）

早袖经纶手，传之柱石材。
无心到孤棘，有德付三槐。
五鼎方身飨，两楹俄梦回。
百年流泽远，衮衮几公台。
舫斋
张扩（宋代）

曾得操舟三昩功，浮家不借一帆风。鲈鱼如雪酒如玉，宛在五湖春水中。
双凫观
梅尧臣（宋代）

山下溪流照城郭，幽庭柏子风自落。
古坛苍藓少人行，不见双凫见黄雀。
次韵赠太平县姚主簿
释宗泐（明代）

龙虎新开国，鸳鸾尽列廷。辟书从帅阃，得县次郎星。

材儗王珣从，文超崔瑗铭。暂时栖枳棘，从此奋青冥。

旧说酬三语，犹闻究一经。陋邦沾美化，疲俗尚轻刑。

秋水清虚郭，春山紫翠屏。冥怀劳簿籍，散步出郊坰。

薄暮投禅屋，将诗自宪庭。来窥麋鹿性，喜识凤凰翎。

破榻霜苔冷，孤灯夜雨青。吾生同槁木，身世即浮萍。

老去思归浙，年来厌在泾。逢君俱越客，矫首望东溟。
夜雨遣兴
汪藻（宋代）

风雨鸣窗报客知，还孤月底探梅期。泉声犹自断还续，遥想栖禽无定枝。
翠蛟亭两绝
洪咨夔（宋代）

壮杉耄桧护嵌空，飞堕蜿蜒白玉虹。
莫道隔凡元有柱，胡麻流出石矼东。
翠微亭
徐安国（宋代）

拄上风烟脚力顽，华亭深入翠微寒。千岩万壑争呈秀，独指中峰一柱看。
岁暮感怀
蒋玉棱（清代）

剥复几深不可寻，元冥默默閟穷阴。张拳老鹘作人欬，拥鼻寒穷有佛心。

妖彗动摇光闪睒，冰天凌厉气萧森。愁边白日堂堂去，负手聊为彳亍吟。
句
郑准（唐代）

护犊横身立，逢人揭尾跳。（题水牛，见《纪事》）
采药翁
李龏（金朝）

满头霜雪背青山，百岁身心几日闲。异果奇花香扑面，往来惟在酒徒间。
以嗜酒爱风竹卜居此林泉为韵作十小诗
方岳（宋代）

吾犹金在冶，惟冶者所甄。
谨毋出光怪，夜半号龙泉。
和黄彦华帅机六言十首
刘克庄（宋代）

子美花狂已减，玉川茶兴方浓。
耕处偶逢沮溺，池边懒送夔龙。
送刘汉老过芜湖
董嗣杲（宋代）

歌传制锦久，乐得袖琴过。浙客量盐少，淮商贩药多。

随灯游晚市，沽酒隔昏河。才见江豚起，东风又碧波。
和贾县尉秋日往山中诗韵二首 其二
陈镒（明代）

山色苍茫翠欲流，行经熟路忆曾游。西风鸟影寒塘晚，细雨蝉声碧树秋。

过眼年光如急电，伤怀世事等浮沤。知君为国勤劳苦，一寸丹心有百忧。
偈颂一百零三首 其七
释月涧（宋代）

八十种好，三十二相。丑恶容止，喂狗不噇。正好烧香供养。
九日逢虚中虚受
齐己（唐代）

楚后萍台下，相逢九日时。干戈人事地，荒废菊花篱。

我已多衰病，君犹尽黑髭。皇天安罪得，解语便吟诗。
送印禅归乡
释慧空（宋代）

秦溪青田十日程，自彼到此小行脚。念来三见枫叶丹，依然又带天平错。

问渠去矣再来无，游客虽好家山乐。我亦无家可得归，去去善为山路恶。
寄题饶君茂才葆光庵
曾巩（宋代）

适意藜羹与布裘，结庐人境地还幽。
清谈汝水孤猿夜，爽气麻源一叶秋。
应有风骚归健笔，可无尊酒付扁舟。
因君更起家园兴，梦寐思从几杖游。
洛阳诗帖 其二
蔡襄（宋代）

洛阳风景实堪珍，到此经今三纪春。无限欢娱荣乐事，一时回施少年人。
淮上杂诗六首
梅尧臣（宋代）

舟阁下滩迟，苍黄暮滩上，
偏愁逆水风，更驾崩沙浪。
落日看已昏，渔灯远相向。
夜阑天转寒，坐待潮流涨。
真乐
释文珦（宋代）

岁律又将穷，山房四壁空。
水云踪不异，松柏性元同。
睡起蹲鸱熟，香消贝叶终。
谁知真乐事，却在寂寥中。
醉红妆 灯夜纪艳
董元恺（清代）

相携女伴怯风凉。欲添衣，又进房。朝来新样绣鞋帮。

更换着，是谁长。

就中眉鬓独窥郎。狂眼看，一时忙。拾得玉彄犀合子，难暗认，试猜详。
折杨柳
杨维桢（元代）

折杨柳，杨柳不可折，杨柳条，十丈长，与君系马青丝缰。

阏支妇，剖黄鼠，劝君饮马乳。杨柳声，作人语，杨柳枝，作人舞。
留题诸罗十一番社
周芬斗（清代）

濑清走马到萧篱，芒仔芒分茄茇支。换得内优解鹿脯，稻香蔗蜜厌唐师。
尽心堂
史浩（宋代）

曲士怀轩裳，铢寸较得失。纷纭战宠辱，矛盾相撞抶。

大方惟达人，天游寄虚室。卷舒傥由己，出处要无必。

时来作砭针，一起当疗疾。时去收龙蛇，夭矫自超逸。

隐见了无碍，妙迹那可诘。我公天人姿，宿有补天术。

心宜尽心理，心静与天一。当年风雨会，黄道宾出日。

乾坤方疮痍，涂炭入忧恤。神锋指幽燕，酋领将斧锧。

世数有长消，匆匆谢簪绂。归来卧林薮，道自无伸屈。

庆堂示馀彦，亲洒银笔述。聊遗郢人斤，千载斲妙质。

定应山水观，中与胸趣匹。仰看衡云飞，云静山崒嵂。

俯眄湘流水，舟楫空荡潏。可怜天东北，狼烟暗郁律。

神州见苍莽，悲风为萧瑟。再拜愿有期，经纶勿韬郁。

天心酌民言，公再调鼎实。风霆驱八荒，游戏须一出。
郊行探春得梅林攀玩为乐因成诗示偕行
范浚（宋代）

公不见白衣居士春风里，浪走寻芳南涧底。要见深红踯躅花，不辞辛苦行三里。

吾人风味复不恶，异代幽情敢相拟。故穿密竹过山腰，却下横桥度沙嘴。

宁甘著脚踏残雪，正欲搜春访桃李。天寒桃李都未花，只有山梅破红蕊。

低攲岩石俯苍翠，倒影方塘照清泚。临风三嗅忍回头，细看长吟聊徙倚。

牵花及此当作意，归把疏香泛浮蚁。莫令摽落乱飞空，惆怅残英随陇水。
读孙郃集
释智圆（宋代）

唐祚将亡王泽枯，四明归隐泣穷涂。
而今若撰才名志，更有闲僧得入无。
感事
姜特立（宋代）

昔人厅下才旋马，今代公卿甲第高。
大屋修椽当日事，拾遗故宅转萧骚。
寄意
于石（宋代）

妾家有明镜，百炼方能成。
宝匣玉为台，持以奉良人。
自恃妾貌妍，懒拂镜上尘。
妾貌未及衰，妾镜先已昏。
貌衰不再少，镜昏能再明。
为君一磨拭，烱烱光如新。
徒能照妾貌，安能照妾心。
入暮
陈宓（宋代）

溪光延夕暝，山色接天青。
独立待霜月，山童已触屏。
渔家傲·众绿如生如羽葆
许桢（元代）

众绿如生如羽葆。池光摇漾连汀草。红杏已无春意闹。风致好。水中三屿如三岛。荷叶如钱蒲袅袅。石渠静听泉声小。从此圭塘时检校。停短棹。柳阴高唱渔家傲。
为张僓赠阎使臣
王昌龄（唐代）

哀哀献玉人，楚国同悲辛。泣尽继以血，何由辨其真。

赖承琢磨惠，复使光辉新。犹畏谗口疾，弃之如埃尘。
送禹之皋之舅赴调二首 其二
许及之（宋代）

九年清梦落鸣珂，尊酒相逢奈乐何。但恨醉人成谬误，莫嗔惊乐感摩挲。

行装忽指吴门道，别意今随楚水波。若访水仙逢处士，为言新句苦无多。
还刘雪坡词藁
陈起（宋代）

谁与分天巧，裁成云锦裳。
春花笼淡月，秋水照斜阳。
得句皆奇伟，知音尽老苍。
尚期京国路，相与较宫商。
固陵道中
王之道（宋代）

道路榛菅合，装齎咫尺迷。
陟冈还见塔，下孤忽逢溪。
迥野鸣朝麂，疏茨撼午鸡。
固陵何处是，弛担日应西。
杂咏一百首 其四十八 卢杞
刘克庄（宋代）

僣伪蟠宫阙，忠贤血贼庭。相君无喜愠，面色只蓝青。
赵州
路德（清代）

买丝争绣佳公子，颇调平原能好士。楼头一笑红颜摧，食客纷纷来复来。

我言此事非人情，如何浪得怜才名。恶客一言九鼎重，美人一死鸿毛轻。

君不见乐羊啜子甘如饴，功成反使文侯疑。又不见吴起杀妻为求将，母死不奔心早丧。

公子天下寡恩人，可知好士情非真。贤者闻风定高蹈，公等碌碌安足论。

吁嗟乎！躄者足，笑者头，千秋恨事良悠悠。我今独酌中山酒，不愿将杯滴赵州。
次韵陈无己拟古
李彭（宋代）

说桓佐宣项垂瘿，锐头将军风骨紧。病夫面带丘壑姿，白薤绿葵穷可忍。

忠风辉映义骨香，苦事何须味方永。夜歌商颂出金石，猿啸寒柯挂参井。
点绛唇·屈指新冬
向滈（宋代）

屈指新冬，肃霜天气重阳后。

授衣时候。兰菊香盈袖。

此日生申，维岳钟神秀。

倾名酎。篆添金兽。共祝如椿寿。
西征军行遇风
崔融1（唐代）

北风卷尘沙，左右不相识。飒飒吹万里，昏昏同一色。

马烦莫敢进，人急未遑食。草木春更悲，天景昼相匿。

夙龄慕忠义，雅尚存孤直。览史怀浸骄，读诗叹孔棘。

及兹戎旅地，忝从书记职。兵气腾北荒，军声振西极。

坐觉威灵远，行看氛祲息。愚臣何以报，倚马申微力。
招友人凤山观雪
姚勉（宋代）

霜风才办两朝晴，怪听敲窗又雨声。
一夜忽生虚室白，六花已与短檐平。
酒斟销帐真成俗，兴尽扁舟且未清。
想得凤山高处好，试来着屐水精城。
惜秋华（夹钟商重九）
吴文英（宋代）

细响残蛩，傍灯前、似说深秋怀抱。怕上翠微，伤心乱烟残照。西湖镜掩尘沙，翳晓影、秦鬟云扰。新鸿，唤凄凉、渐入红萸乌帽。

江上故人老。视东篱秀色，依然娟好。晚梦趁、邻杵断，乍将愁到。秋娘泪湿黄昏，又满城、雨轻风小。闲了。看芙容、画船多少。
大藤峡
曾几（宋代）

一洗干戈眼，舟穿乱石间。
不因深避地，何得饱看山。
江溃重围急，天横一线悭。
人言三峡险，此路足追攀。
效阮公诗
江淹（南北朝）

白露淹庭树。
秋风吹罗衣。
忠信主不合。
辞意将诉谁。
独坐东轩下。
鸡鸣夜已晞。
总驾命宾仆。
遵路起旋归。
天命谁能见。
人踪信可疑。
送欧桢伯大理迁南工曹
王弘诲（明代）

赋成怜尔递迁官，风采当年水部看。名重汉廷推结袜，交倾词苑庆弹冠。

钩帘钟阜春烟媚，对酒吴城海月寒。书续河渠应早寄，故人相望在长安。
题扇
仇远（元代）

红紫委尘土，绿窗清昼长。
安知两三竹，风已作秋凉。
望君山
王称（宋代）

风来洞庭白，雨歇君山青。巴陵明月夜，瑶瑟怨湘灵。
大行皇太后挽词二首
苏辙（宋代）

家风承旧相，国体继皇姑。
定策从中禁，传声震海隅。
春风开闭蛰，朝露湿焦枯。
万里生还客，冠缨泪雨濡。
郑遨传
欧阳修（宋代）

郑遨，字云叟，滑州白马人也。唐明宗祖庙讳遨，故世行其字。遨明好学，敏于文辞。唐昭宗时，举进士不中，见天下已乱，有拂衣远去之意，欲携其妻子与俱隐，其妻不从，遨乃入明室山为道士。遨与李振故善，振后事梁贵显，欲以禄遨，遨不顾，后振得罪南窜，遨徒步千里往省之，由是闻者益高其行。其后，遨闻华山有五粒松，脂沦入地，千岁化为药，因徙居华阴，欲求之。节度使刘遂凝数以宝货遗之，遨一不受。唐明宗时以左拾遗、晋高祖时以谏议大夫召之，皆不起，即赐号为逍遥先生。天福四年卒，年七十四。

遨之节高矣，遭乱世不污于荣利，至弃妻子不顾而去，岂非与世自绝而笃爱其身者欤？然遨好饮酒弈棋，时时为诗章落人间，人间多写以缣素，相赠遗以为宝，至或图写其形，玩于屋壁，其迹虽远而其名愈彰。
出处
姜特立（宋代）

草木偃时龙入洞，鸟乌噪处虎行冈。
大贤出处须惊俗，伊尹如何五就汤。
龙图阁直学士吴明可挽词二首
周必大（宋代）

冠挂十年余，龄周八秩初。
锦囊遗槁富，紫橐赐金虚。
似白犹希白，如疏更景疏。
清风并亮节，付与汗青书。
重过严先生祠堂
齐彦槐（清代）

寒泷依旧送归舻，黄叶萧萧木又枯。千古州为高士有，重来山又故人无。

客星自在云台没，渔火虽多钓石孤。祠畔烟萝闻我语，一竿从此老江湖。
临江仙
郑元秀（宋代）

江上小春来几许，湘桃已发微妍。开云今夕降飞仙。花神回暖律，天女炷祥烟。

见说士元方展骥，低回共应尘缘。人间更住一千年。却骑丹凤去，归到五云边。
江上闻乞归命下口占三绝 其二
郭谏臣（明代）

江上风涛险杀人，便应从陆走江滨。自今已得安身策，岂向天涯复问津。
渔父
潘牥（宋代）

小膛真个白鸥轻，一一鸣榔作阵行。
打得鲜鳞归去早，蓼花深处卖鱼羹。
春日早朝应制
戴叔伦（唐代）

仙仗肃朝官，承平圣主欢。月沈宫漏静，雨湿禁花寒。

丹荔来金阙，朱樱贡玉盘。六龙扶御日，只许近臣看。
莲花峰
陈知柔（宋代）

多病登台今古情，菊花摇荡午凉生。
山前木落石岩出，海上潮来秋渚平。
野兴已随芳草还，归鞭更傍落霞明。
愧无十丈开花句，独卧禅房心自清。
枕上和圆机绝句梅花十有四首
晁说之（宋代）

天马锦轻谁得开，月儿罗薄挂香台。
屈平宋玉浑无语，後辈何人敢咏梅。
奉陪李大夫九日龙沙宴会（迟字）
权德舆（唐代）

龙沙重九会，千骑驻旌旗。水木秋光净，丝桐雅奏迟。

烟芜敛暝色，霜菊发寒姿。今日从公醉，全胜落帽时。
次九弟韵
李彭（宋代）

观山如观画，入眼诗辄进。厌则收卷之，去留情不吝。

老境喜平收，落纸风雨迅。谁能肝贤愁，虚名媒疾疢。

属闻殷国师，已发吴越轫。破竹擒诸偷，长缨收犯顺。

官军将解严，胸怀俱朗润。小雁读我诗，出语亦遒峻。

流霞暾槁颜，如彼潮有信。但愿吉语闻，称觞兀斑鬓。
寄本兵苏舜泽公 其四
王慎中（明代）

训警疲驽成练卒，招还携散号全厢。共言昔日亡军地，便是今番破敌场。
次韵和杨公济见赠三首
孔武仲（宋代）

清谈衮衮思无穷，浑似饶阳邑下逢。
霜重湖天初凛冽，夜长樽下更从容。
新编自富诗千首，岩邑今饶亩一锺。
兀坐江城随五斗，肯忧紫□□衣慵。
酬雍秀才二首
殷尧藩（唐代）

晚市人烟合，归帆带夕阳。栖迟未归客，犹著锦衣裳。

卧病茅窗下，惊闻两月过。兴来聊赋咏，清婉逼阴何。
寄天目僧文礼灭翁
韩淲（宋代）

生怕人饶舌，诗吟不著题。飘零惊已晚，依约梦还迷。

但愿乘风去，何言立雪齐。万缘谁百计，谷隐自岩栖。
偈颂一百零一首 其七十六
释慧性（宋代）

佛祖大机，目前密布。主中宾，宾中主。云从龙，风从虎，发机须是千钧弩。
三吊吟四首
方回（元代）

市有印书叟，日印可千纸。
间得工墨钱，苟足赡妻子。
近欲役其工，告者谓已死。
醉歌夜彻晓，熟卧呼不起。
工鬼顷刻分，火葬骨骸燬。
岂不谓达生，谁独能免此。
句 其十五
刘攽（宋代）

怀人棠蔽芾，招隐桂窅窊。
闻禽
赵蕃（宋代）

天公端以鸟鸣春，百族喧喧晓更频。
最是客中贪听尔，弄晴忧湿似关人。
集天迪丛桂堂呈仁甫汝存子脩
佘翔（明代）

松桂森森雨乍晴，客来湖海气纵横。壶觞不减山阴兴，词赋还齐邺下名。

曲径竹摇寒月影，空庭雁度朔风声。可知今日莲花社，也结柴桑漉酒生。
酬卢秘书二十韵（时初奉诏除赞善大夫）
白居易（唐代）

谬历文场选，惭非翰苑才。云霄高暂致，毛羽弱先摧。

识分忘轩冕，知归返草莱。杜陵书积蠹，丰狱剑生苔。

晦厌鸣鸡雨，春惊震蛰雷。旧恩收坠履，新律动寒灰。

凤诏容徐起，鹓行许重陪。衰颜虽拂拭，蹇步尚低徊。

睡少钟偏警，行迟漏苦摧。风霜趁朝去，泥雪拜陵回。

上感君犹念，傍惭友或推。石顽镌费匠，女丑嫁劳媒。

倏忽青春度，奔波白日颓。性将时共背，病与老俱来。

闻有蓬壶客，知怀杞梓材。世家标甲第，官职滞麟台。

笔尽铅黄点，诗成锦绣堆。尝思豁云雾，忽喜访尘埃。

心为论文合，眉因劝善开。不胜珍重意，满袖写琼瑰。
奉和人日宴大明宫恩赐彩缕人胜应制
马怀素（唐代）

日宇千门平旦开，天容万象列昭回。三阳候节金为胜，

百福迎祥玉作杯。就暖风光偏著柳，辞寒雪影半藏梅。

何幸得参词赋职，自怜终乏马卿才。
寿吕缦翁四首 其二
林朝崧（清代）

廿载尊师拥彗勤，翩翩子弟总能文。谢庭兰玉三春秀，马帐笙歌五夜闻。

代有才人通六籍，家传笔阵扫千军。祗今海外论风雅，先数高门纪与群。
书目写就自题
李如一（明代）

蠹简生平习，衰残展未完。藏书数万卷，留与子孙看。
朔风寄永叔
梅尧臣（宋代）

朔风嗥枯枝，远雁不能起。
日色寒无光，原野澹千里。
所思在南国，遐路阔音旨。
潜鳞亦安托，冰结长河水。
峨峨既未泮，猎猎终不已。
悠然伤我心，历乱非可拟。
和陶杂诗十一首
苏轼（宋代）

我昔登朐山，出日观沧凉。
欲济东海县，恨无石桥梁。
今兹黎母国，何异于公乡。
蚝浦既黏山，暑路亦飞霜。
所欣非自誷，不怨道里长。
盐水港途中
陈维英（清代）

最喜今朝又是晴，管他时节近清明。云无带雨风偏暖，地不傍山路较平。

香送草花催午气，春归林鸟唤诗情。恰逢麦候频驱雀，绿草村村木铎声。
圣恩洗雪镇州寄献裴相公
杨巨源（唐代）

天借春光洗绿林，战尘收尽见花阴。好生本是君王德，

忍死何妨壮士心。曾贺截云翻栅远，仍闻劚冻下营深。

井陉昨日双旗入，萧相无言泪湿襟。
拟古七十首 其三十七 谢法曹惠连叙别
王世贞（明代）

微寄迫如丝，将适千里道。仳心怜友于，言饯春原草。

顾听双鸰鸣，何以泄予抱。解缆羡归潮，回膺怨层岛。

遥遥西陵浦，宛宛澄波流。飘飘惊风发，汤汤沸陵丘。

挥锋割舲楫，吹素染旌斿。八荒无岐色，七圣迷所由。

宾俦久告绝，含悰将诉谁。仰希退飞鹢，俯感触藩羝。

冥息胪故欢，端居奏新悲。悲新缠难遣，欢故杳莫追。

园林饶奇趣，往往媚居人。哲兄昔领袖，伊予并沈沦。

篇裁不孤赏，席至无只陈。华月在清圭，武夫映见珍。

予行浩未已，子处将何如。青葱东斋沼，有无长新蒲。

紫箨解修篁，文鸳弄鸣雏。从容命觞咏，倘以及睽孤。
水龙吟（次李起翁中秋）
赵以夫（宋代）

谁家明镜飞空，海天绀碧浮秋霁。西风淡荡，纤云卷尽，小星疑霁。宇宙冰壶，襟怀玉界，飘然仙思。炯灵犀一点，蟾辉万丈，长相射、清清地。

只有桂花长好，照人间、几番荣悴。年年此夕，持杯嚼露，挥毫翻水。宝瑟凄清，玉箫缥缈，佩环声碎。唤谪仙起舞，古今同梦，不知何世。
观新修运河赠总戎平江陈公 其一
倪岳（明代）

百里官河一棹通，力排群议仰宸衷。关西夫子能谋国，阃外将军特奏功。

役籍岂劳都水监，旌书须下大明宫。题诗聊志儒生喜，纪载还归太史公。
立春有感用辛巳韵
顾清（明代）

忆昔诸贤秉化钧，万方同醉洛阳春。丝红缕绿盘心菜，剪碧涂阳胜里人。

往事不堪重理梦，短吟聊与当传真。君王圣德同尧舜，愿倚青阳颂日新。
京口怀古
陈瀚（清代）

铁瓮城边暮气凉，丹阳湖畔晓飞霜。江山四顾空吴楚，父老千年说霸王。

山寺梵钟连废垒，贾胡楼阁蔽垂杨。临江歌管今犹旧，逝水悠悠祇自伤。
病后访梅九绝
刘克庄（宋代）

春信分明到草庐，呼儿沽酒买溪鱼。
从前弄月嘲风罪，即日金鸡已赦除。
浪淘沙 惜春
刘炳（明代）

年少为花愁。珠箔青楼。竹西歌吹古扬州。翠袖舞低杨柳月，醉吹还留。

投老忆狂游。往事都休。繁华如梦水东流。飞絮落花春去也，白了人头。
答孔平仲二偈
苏辙（宋代）

熟睡将经作枕头，君家事业太悠悠。
要须睡著元非睡，未可昏昏便尔休。
龟毛兔角号空虚，既被无收岂是无。
自有真无遍诸有，灯光何碍也嫌渠。
春帖子词二十首·皇帝合六首
欧阳修（宋代）

玉琯气来灰已动，东郊风至晓先迎。
乾坤有信如符契，草木借知但发生。
一痕沙 冬夜听秋虫作
顾太清（清代）

金鼎重薰甲煎。锦帐双垂银蒜。床下小虫鸣。作秋声。

斗室深沉寒漏。一穗残灯如豆。风竹扫闲庭。细听听。
用侄炜之山行韵
何梦桂（宋代）

惜花急晨游，起坐旦未达。
骑马去踏花，朝雨马蹄滑。
落花委尘泥，花香在羅襪。
猗兰觅余春，牡丹尺未发。
游子何时归，使我幽愤豁。
目断回雁书，遥遥楚天阔。
送僧之京师
林逋（宋代）

皇城十二衢，埃尘满香裓。
何以待归期，山中桂花色。
越州歌二十首 其五
汪元量（宋代）

秋风吹雨暗天涯，越鸟巢翻何以家。岭上万松都斫尽，西湖新路欲排叉。
郫县春日吟
吴泳（宋代）

后霜庭草芳犹茁，承露林花翠欲欹。
体认乾元何处是，初春天气早晨时。
曹娥堰打船
潘玙（宋代）

曹娥庙前路，平日几经行。
浦浅舟难入，月斜潮始生。
牛随堰索转，犬吠燎盆明。
上得官河去，心安睡可成。
菩萨蛮 其十
程颂万（清代）

明朝惊破还乡梦。银筝夜久殷勤弄。

怪客有春愁。娇歌半欲羞。

勤衫金騕袅。何处深春好。泪粉玉阑珊。鸳衾不识寒。
题兜率寺
文同（宋代）

簿领迷人喜暂闲，聊寻古寺陟孤峦。
柏藏一径中间窄，云敛千孤四面宽。
远目已将飞鸟过，寸心更乞老僧安。
若为借得禅房宿，卧看龛灯一点残。
颂古一百二十一首
释宗杲（宋代）

小鱼吞大鱼，直路太萦纡。
古帆休更问，处处得逢渠。
得山中讯
赵蕃（宋代）

忽枉山中讯，新篁长旧竿。风神渴潇洒，消息报平安。

昔已开三径，归何病一箪。借居宁自逸，理橐不应难。
送交代刘斐裁之大夫
王禹偁（宋代）

祖孙相望百年间，万石遗风庶可攀。
新咏袴襦传□巷，旧栽桃可满淮山。
林泉岂易留君住，鱼鸟真□□我闲。
好纵斋航天上去，郎闱卿寺有虚班。
宝岩湾晚步
桑翘（明代）

我到山中日已西，山中灵籁足幽栖。两崖木落笼霜走，万壑云烟贴汉低。

僧寺远临松径小，谷神虚应竹风凄。居民住久不知乐，愁绝黄昏虎豹啼。
送胡樾冈少司徒六载考绩之京
湛若水（明代）

见君廿载前，倾盖湖西东。重逢每追想，惚惚如梦中。

君才本明哲，所志在事功。足迹亘南北，威声动虏戎。

功成尚久次，六七阅春冬。手持经济策，于以献重瞳。
馀干赠别张二十二侍御（一作馀干别张侍御）
权德舆（唐代）

芜城陌上春风别，干越亭边岁暮逢。

驱车又怆南北路，返照寒江千万峰。
和杜凝台观察登雅州城楼 其一
曹焜（清代）

独据胡床啸远雯，冉駹邛笮望中分。划开玉斧浮春涨，凿破铜山閟夕曛。

阃外量沙才似斗，渡头挥扇气如云。风流江左今谁属，谈笑还应冠一军。
秋
谢逸（宋代）

异乡寒觉早，故国信来稀。秋风江上望，一雁正南飞。
喜故人来访共论易
释文珦（宋代）

读书无与娱，日夕友猿狙。喜悦深交至，参同未画初。

语边惊鬼魅，句里得真儒。兹事忘来久，因君又起予。
唐诵甥二首 其一
刘摰（宋代）

唐生四方志，投笔慕前人。此日免鱼腹，异时观虎臣。

茅柴酒亦美，玉缕鲙应珍。莫恨衣都典，归来是早春。
江宿
汤显祖（明代）

寂历秋江渔火稀，起看残月映林微。
波光水鸟惊犹宿，露冷流萤湿不飞。
扶醉怯春寒•春晓
沈谦（清代）

花晓玉帘，红莺声百转，偏相混。睡眼瞢腾，见向壁灯初烬。

强扶馀醉怯春寒，奈又是、东风几阵。心头闷。将宝枕推斜，绣衾压损。

记得绸缪初印。别易会何难，真如转眼韶光尽。验取瑶簪，怎上有通长璺。

春来倒喜梦糊涂，全不是、旧时帮衬。难思忖。待得见他时，将他细问。
浣溪沙
赵子发（宋代）

疏荫摇摇趁岸移。惊鸥点点过帆飞。船分水打嫩沙回。

断梦不知人去处，卷帘还有燕来时。日斜风紧转湾西。
春游阻雨次韵
真山民（宋代）

田里熈熈便是春，追游何必艳阳辰。
打门吏少花村静，听雨高眠亦可人。
樊侯庙
黄庶（宋代）

阴森樊侯庙，古木澧水傍。
兹民畏如生，奔走豕与羊。
家家奉侯讳，若在父母堂。
我来憩行役，再拜奠公觞。
缅思英豪姿，名与此水长。
风偃众树枝，拟若怒鬣张。
阴官有兵师，想在贲育行。
今兹戎虏骄，内为府库疮。
安得七尺躯，长戟再激昂。
横行匈奴中，庶以康肺肠。
谨常以墨戏见遗作此答之
吴则礼（宋代）

吾人著作翰墨场，得此三昧惟阿常。
平生韵语真戏剧，化作轮囷抱孤石。
胸中块磊安用浇，端要吐出惊儿曹。
畴能与渠办兹事，唤取从来管城子。
玉山章泉本章氏所居赵昌甫迁居于此章泉之名
戴复古（宋代）

兹山自开辟，有此一泓泉。
姓自章而立，名因赵以传。
源从番水出，地与瑞峰连。
寄语山中友，临流着数椽。
题清微道人画兰
夏孙桐（清代）

好忏情天入画禅，一花一石意翛然。依依翠袖生寒处，寂寂空山听雨年。

孤抱未忘香自媚，双修却恨福难全。墨林题品羞凡艳，合共红妆季布传。
寄妻
彭伉（唐代）

莫讶相如献赋迟，锦书谁道泪沾衣。

不须化作山头石，待我堂前折桂枝。
游太宁院林英预焉
洪朋（宋代）

松行尽处是招提，殿阁参差柏树齐。更与阿戎过净院，剧谈一座日还西。
劝交代张和父酒
黄庭坚（宋代）

风流五日张京兆，今日诸孙困小官。
作尹大都如广汉，画眉仍复近长安。
三人成虎事多有，众口铄金君自宽。
酒兴情亲俱不浅，贱生何取罄交欢。
埋冤树
周霆震（元代）

出城十里西南去，行役经过倦休处。崔嵬古干络苍藤，相传此休埋冤树。

树名那得呼埋冤，阅人累岁官道边。朝吁械系逮词讼，夕敝鞭朴逋税钱。

富豪招权逞滥入，孱弱破家哀孑立。几人饮恨泪彻泉，树不能言天为泣。

埋冤得名良可悲，郡中守令知不知？
梦丰宅之二首
刘克庄（宋代）

一别茫茫隔九京，梦中慷慨语如生。
老犹奋笔排和议，病尚登陴募捄兵。
天夺伟人关气数，时无好汉共功名。
残胡仍在王师老，宝剑虽埋愤未平。
黄州临皋亭
刘敞（宋代）

春秋黄子国，楚越穆陵关。比屋皆编竹，孤城半践山。

岸泥观虎迹，云水暗荆蛮。三入承明客，那能鬓不斑。
题伦樾溪秀野亭三首 其一
王渐逵（明代）

篮舆远入芝畦苑，竹浒微通燕子家。午夜亭台看渡月，清秋帘幕见飞花。

主人静后调驯鹤，童子闲来扫落霞。廿载旧游何所有，只将诗句答平华。
慧聚杂题 压云轩依张朝奉韵
李乘（宋代）

路峻山穷顶，岩低木露梢。半天修日观，一室分枝巢。

帆去归渔市，钟来报寺庖。世閒荣悴事，寒暑转烟郊。
彦隽母挽章二首
陈东（宋代）

少驰贤孝誉，来配颍川家。
虽夺共姜誓，曾无贤母瑕。
一乡蒙爱惠，百口藉生涯。
享福逾中寿，归与勿怨嗟。
陪欧阳公燕西湖
苏轼（宋代）

谓公方壮须似雪，谓公已老光浮颊。
朅来湖上饮美酒，醉后剧浮犹激烈。
湖边草木新着霜，芙蓉晚菊争煌煌。
插花起舞为公寿，公言百岁如风狂。
赤松共游也不恶，谁能忍饥啖仙药。
已将寿夭付天公，彼徒辛苦吾差乐。
城上乌栖暮霭生，银釭画烛照湖明。
不辞歌诗劝公饮，坐无桓伊能抚筝。
次李参政所和五绝句韵因以为诗
魏了翁（宋代）

漠漠烟尘连北道，幽幽草树蔽南山。
照人明月长无寐，绕遍清风五百间。
别友人
孔平仲（宋代）

江城春风落梅花，我适南州君在家。离筵劝我一杯酒，送我万里天之涯。

少年曾同竹马戏，渐长聚散良可嗟。后时迎笑复何地，寂寞无言双泪斜。
过盘山宿旅邸
王十朋（宋代）

一岭迢迢十里赊，行人半日踏烟霞。青山遮莫盘千匝，归梦何曾不到家。
题王秋塍明府龙门揽古图卷
钱大昕（清代）

缑氏有仟令，家世出子乔。诗名鲍谢伍，政续邱何高。

山水耽奇鲍，金石敦素交。嵩岳两室峙，伊阙百仞标。

北顾探王屋，西行穷二崤。昔贤登览地，往往回鞭梢。

龙门况不远，紫翠如相招。嗜古黄叔度，千里来游翱。

廿载车笠旧，合并倏今朝。折简迓儒衡，联骑崇山椒。

秋高石骨露，叶脱风刁刁。深洞穿地肺，孤亭耸岩腰。

奇绝丈八像，镌凿齐隋朝。字体杂隶楷，笔踪辨分豪。

欧赵所未录，一一归毡包。石丈傥解语，邂逅庆所遭。

兹图洵可传，泼墨装生绡。邮筒忽远寄，快若背痒搔。

安得生六翮，相随陟岧峣。
阆风舒先生客居棠溪袁仲素家见示竹帘诗戏作问答二首 其二
戴表元（宋代）

何物非可怜，聿向翁户设。翁好诗更佳，萧然得三绝。

他家少年丛，徒尔歌舞热。正如阅优场，未久意先辍。

翁今一室老，高卧百念灭。汤炉松林风，纸帐梅花雪。

时时有佳客，文字送日月。
雨中寄孟刑部几道联句
韩愈（唐代）

秋潦淹辙迹，高居限参拜。 ——韩愈

耿耿蓄良思，遥遥仰嘉话。 ——孟郊

一晨长隔岁，百步远殊界。 ——韩愈

商听饶清耸，闷怀空抑噫。 ——孟郊

美君知道腴，逸步谢天械。 ——韩愈

吟馨铄纷杂，抱照莹疑怪。 ——孟郊

撞宏声不掉，输邈澜逾杀。 ——韩愈

檐泻碎江喧，街流浅溪迈。 ——孟郊

念初相遭逢，幸免因媒介。祛烦类决痈，惬兴剧爬疥。 ——韩愈

研文较幽玄，呼博骋雄快。今君轺方驰，伊我羽已铩。 ——韩愈

温存感深惠，琢切奉明诫。 ——韩愈

迨兹更凝情，暂阻若婴瘵。欲知相从尽，灵珀拾纤芥。 ——孟郊

欲知相益多，神药销宿惫。德符仙山岸，永立难欹坏。 ——孟郊

气涵秋天河，有朗无惊湃。 ——孟郊

祥凤遗蒿鷃，云韶掩夷靺。争名求鹄徒，腾口甚蝉喝。 ——韩愈

未来声已赫，始鼓敌前败。斗场再鸣先，遐路一飞届。 ——韩愈

东野继奇躅，修纶悬众犗。穿空细丘垤，照日陋菅蒯。 ——韩愈

小生何足道，积慎如触虿。愔愔抱所诺，翼翼自申戒。 ——孟郊

圣书空勘读，盗食敢求嘬。惟当骑款段，岂望觌珪玠. ——孟郊

弱操愧筠杉，微芳比萧z1.何以验高明，柔中有刚夬。 ——孟郊
喜雪贺赵守 其一
释居简（宋代）

不见鲜明剪绿漪，焦劳夙夜动精祈。腊残虽缺三回白，岁闰何精十日迟。

孰谓天高催不得，自知心感弗曾疑。静中觑破玄冥巧，留作新春第一奇。
乌龙老栽松既以诗三首
郑獬（宋代）

北山山下翠重重，禅老栽成夹道松。
蛇子蛇孙长鳞鬣，乌龙幻出万苍龙。
采桑子·群芳尽老园林烬
佚名（宋代）

群芳尽老园林烬，独有寒梅。探得春回。昨夜前村一朵开。轻盈雪里孤根秀，素脸香腮。羌管休催。留取琼葩佐酒杯。
道中景物甚胜吟赏不暇敬夫有诗因次其韵
朱熹（宋代）

穿林踏雪觅钟声，景物逢迎步步新。随处留情随处乐，未妨聊作苦吟人。
次令衿游玉壶高咏十绝 其十 对换
席羲叟（宋代）

绝景频因警句誇，莫传俚耳便纷挐。须知味道耽岩穴，志意难将富贵加。
约客
赵师秀（宋代）

黄梅时节家家雨，青草池塘处处蛙。
有约不来过夜半，闲敲棋子落灯花。
感遇 其一
穆彰阿（清代）

御风入阊阖，缥缈蓬莱游。丹阙互紫宫，瑶府结琼楼。

玉皇数召见，绛节垂华斿。香案翻宝箓，众仙非我俦。

下士未闻道，汩彼尘土谋。丹砂治不成，聚语徒啾啾。
菩萨蛮 和天民赋十月海棠
袁易（元代）

朱唇初注樱桃小。逞娇搀占东风早。似妒腊前梅。百花头上开。绛云生夜暖。卯酒醒时晚。最怕泪阑干。何须带雨看。
古意
宋祁（宋代）

博妖齐许取侯封，褒贬都归竹帛中。
三虎有无空逞辩，一狐埋帛妄贪功。
轮囷自许先枯木，首鼠何曾忌秃翁。
堪笑云罗弥薮泽，不知天外有冥鸿。
欲附蒲海云制干舟归
董嗣杲（宋代）

江上楼高暝树连，壮游空慨禹山川。
客中问醉当秋晚，梦里怀归在燕先。
水送流年遗楚恨，风吹残雪上吴颠。
几番谩附鳞鸿便，不若相依买去船。
句 其八
张舜民（宋代）

人传桂岭与柳关，南北相望一水间。
周宰赏莲席上
萧立之（宋代）

急风吹月月魄堕，幻作玉莲三百个。水花亭上晓光寒，主人捧觞客满座。

周郎朗朗屋百间，读书下帘春昼闲。坐中仙人左元放，寒冰结佩玉刻环。

位高金多责山重，万里风烟摇醉梦。何如野水酌花阴，疾雷到天色不动。

安得太华十丈花，乘风夜至玉仙家。老农有种来入土，鞭起卧龙天下雨。
寄范处恒
张宁（明代）

苍茫无路入林扃，草色缘阶竹绕庭。满地烟霞朝采药，一天星斗夜吹笙。

兴来自拟骑鲸客，醉后多临相鹤经。何事白云閒出岫，远携官绶下明庭。
偈一首
释道行（宋代）

溪声广长舌，山色清净身。
八万四千偈，明明举似人。
题县八景 其五 贞山两霁
梁养正（明代）

雨过山色增，有如濯青泚。仙心足比洁，俗尘为我洗。
玉阑干
杜安世（宋代）

珠帘怕卷春残景。小雨牡丹零欲尽。庭轩悄悄燕高空，风飘絮、绿苔侵径。

欲将幽恨传愁信。想后期、无个凭定。几回独睡不思量。还悠悠、梦里寻趁。
登白马山护明寺
孔德绍（唐代）

名岳标形胜，危峰远郁纡。成象建环极，大壮阐规模。

层台耸灵鹫，高殿迩阳乌。暂同游阆苑，还类入仙都。

三休开碧岭，万户洞金铺。摄心罄前礼，访道挹中虚。

遥瞻尽地轴，长望极天隅。白云起梁栋，丹霞映栱栌。

露花疑濯锦，泉月似沉珠。今日桃源客，相雇失归涂。
广胜寺
王渊亭（宋代）

春岭碧嵯峨，公馀载酒过。
红尘随地少，野意近山多。
泉溜寒鸣玉，杨花碎剪罗。
归衫未能著，斜日上松坡。
眉妩 和姚二易六，同白石戏仲远韵
程颂万（清代）

又鸳行月悄，蝶路烟疏，勾恨入箫眼。那角回阑底，私凭处、窥侬箫记双燕。

闲情自款。道别来、多受春感。想花落、有小鬟埋也，比枝上犹暖。

何限。清歌未散。背低帘短烛，凄写愁翰。绿黯烟帆迥，湘栊外、因卿还系柔缆。

杨花万点。未上衣、先共魂远。只今夕楼阴，愁占了，没人见。
偈一百二十首 其八十二
释怀深（宋代）

佛病与祖病，众生心上疑。情尘一念脱，消散如风吹。

试问诸病源，起灭从何依。来从何所来，去向何所归。

若能直下见，苦痛无毫釐。不见维摩老，文殊问疾时。

聚头说药方，失却狮子儿。
前利路运判冲佑李君挽诗二首
魏了翁（宋代）

笃谨宁违俗，清淳不近名。
几多岐上泣，独自吉中行。
岁晚露沾草，山空霜满荆。
南溪后月夜，的的为谁明。
送刘司法之越
皎然（唐代）

萧萧鸣夜角，驱马背城濠。雨后寒流急，秋来朔吹高。

三山期望海，八月欲观涛。几日西陵路，应逢谢法曹。
闻观察使熊公方受左迁东昌太守为长歌寄之
史密（清代）

乱山嵬嵬雪扑天，云愁树寒寒无烟。大河欲冻不可越，路遥翅短无由前。

去年遇敌桑弧鸣，贼来不近曹阳城。交亲欲致范孟博，干戈怅阻孙子荆。

君今汲黯已卧守，河东季布必不久。斯饥正跻南山幽，维霰难蒙日在蔀。

东北苍生今凛冽，幸逢尧舜忍决绝。但须努力爱黎元，莫使弦歌负稷契。
寄明月山僧
齐己（唐代）

山称明月好，月出遍山明。
要上诸峰去，无妨半夜行。
白猿真雪色，幽鸟古琴声。
吾子居来久，应忘我在城。
金丹诗诀 其四十六
陈楠（宋代）

终日如愚岂有无，谩将闲里著工夫。初时玉液飞空雪，渐见流金满故庐。
代邻叟言怀
白居易（唐代）

人生何事心无定，宿昔如今意不同。

宿昔愁身不得老，如今恨作白头翁。
九效·鸣穷
葛立方（宋代）

吾有车兮山之阿，吾有舟兮江之沚。
任重兮致远，欲行兮谁止。
车欲行兮山路槎牙，舟欲行兮底着平沙。
吾不能移王屋之山兮，通褒斜之孤。
此舟车兮，孰推孰挽。
将狶膏棘轴而强挽兮，畏颡泚兮力疲。
将编蒲结草而强挽兮，惮褰裳而汩其泥。
欲行石兮乘流，吾当求之梓人之与阳侯。
洞仙歌·枝枝叶叶
蒋捷（宋代）

枝枝叶叶，受东风调弄。便是鸾穿也微动。自鹅黄千缕，数到飞绵，闲无事，谁管将春迎送。轻柔心性在，教得游人，酒舞花吟姿狂纵。更谁家鸾镜里，贪学纤蛾，移来傍、妆楼新种。总不道、江头锁清愁，正雨渺烟茫，翠阴如梦。
犹子奕赴官中山奇作诗送之因次其韵
赵鼎臣（宋代）

人生贵天真，圭角何必露。肮脏世虽憎，岂弟神所许。

嗟尔守一官，十年不改故。儿寒屡号朝，妻饥数啼暮。

又随五斗米，远向千里去。中山貔虎屯，北鄙咽喉据。

我昔少年游，梦景堕飞雾。犹思雁塔凉，尚爱石丈主。

迨汝閒暇时，寻我经行处。聊因起遐想，会自有佳趣。

此外姑置之，勿改平生度。功名无巧手，富贵有夷路。

往复版筑中，时来犹举傅。
遣兴四首 其一
许谦（元代）

秋日常苦短，秋夜不可阑。叶鸣迅风晚，虫怨零露寒。

月白天炯炯，振衣起盘桓。山川出浮滓，翳彼明不完。

幽兴中道绝，百感来无端。何当诛丰隆，致身无羽翰。

清光亦何私，不照方寸丹。
一丛花·见乞花人
黄之隽（清代）

繁英如锦护疏篱。欲折问蛾眉。停梭软语窗纱里。

晕红颊、欲出佯迟。挨鬓碍帘，兜裙避蔓，屐浅印香泥。

唾花袖底剪刀携。斟酌剪何枝。柔红应手纤纤下，胆鉼内、尽许相宜。

花露未乾，高擎频嘱，休使湿罗衣。
潜别离
白居易（唐代）

不得哭，潜别离。
不得语，暗相思。
两心之外无人知。
深笼夜锁独栖鸟，利剑舂断连理枝。(舂断 一作：春断)
河水虽浊有清日，乌头虽黑有白时。
唯有潜离与暗别，彼此甘心无后期。
入关见雨膏润泽禾苗茂遂喜而有作
玄烨（清代）

甘雨时霖为洗兵，恰逢战胜武功成。军容万队初旋凯，妇子千村正馌耕。

天意要荒同职贡，人欢闾井共升平。征途每忆民生事，喜见桑麻惬此情。
九月十日接驾回因游香山寺饮于西厓之上酒酣呈主人
卢亘（元代）

迎銮北去迷风沙，看山西来走烟霞。苍山朝含太古色，长松百尺凌云斜。

杰观重楼炫金碧，笑拍阑干倚天立。出门却得望东山，红树青林乱秋色。

痛饮崩厓鲸吸川，径欲醉倒秋风前。但恨浮云蔽白日，使我不得瞻青天。

忽忽今年负重九，树老山空复何有。莫将身世愧渊明，纵有黄花无此酒。
次韵和参政陈给事寒食杜门感怀
晏殊（宋代）

班班疏雨欲晴天，回避春风入醉眠。
新火未来丝阁静，砌苔窗树两依然。
和顾德彰閒居四咏 其二 颁历
顾清（明代）

老大惊看岁月新，天王布德本平均。年占喜属申连酉，统法遥从汉改秦。

衔袖几违当殿拜，披图共指隔年春。向来光景谁能再，敢复流连负此身。
和钟西耘庶常德祥律门感怀诗
黄遵宪（清代）

六月中兴赋《出车》，金陵王气复充闾。
华夷共主皆思服，尧舜如天尚病诸。
荡寇重编归汉里，和戎难下绝秦书。
只应文物开王会，珥笔曾夸太史鱼。
荷柳松竹赠答 其二 荷逊柳
王质（宋代）

荷逊柳，短茁非脩茎。焉如子妙密，腾起敷层阴。明月上，子勿障，主欲务遐观，清宇任昭旷。
次韵周畏知问讯城东梅坞七首
张栻（宋代）

人情自尔变迁，此道不渝燥湿。
未妨静处闲观，要知二五即十。
夜卧沈子书斋出素笺索题信笔赋
胡应麟（明代）

褥许分青锦，厨仍卧碧纱。浓香熏柏子，清梦杂梅花。

未觉仙家好，浑忘客路赊。异时怀仲举，湖水渺云沙。
走笔谢王朴居士拄杖
黄庭坚（宋代）

投我木瓜霜雪枝，六年流落放归时。
千岩万壑须重到，脚底危时幸见持。
失题 其一
胡仲弓（宋代）

成蹊虽无言，妩媚随东风。挺挺冰雪姿，所禀自不同。
送王西枢出镇郑圃八首之七
贺铸（宋代）

门阑曳裾客，皆自许人豪。
今日宸廷下，谁知北郭骚。
挽薛艮斋 其一
甄龙友（宋代）

骥不由穷巷，龙曾演瑞图。衣传袁道洁，梦接邵尧夫。

四十年全未，三千行岂无。飘然何太速，愁杀奠生刍。
次韵归中微雪
陈造（宋代）

卓荦康时略，昂藏报主身。
冲风还按辔，飞雪却宜人。
帝渥先春遍，诗题触目新。
行行何样好，归路玉为尘。
与似表弟游石门怀蹈元时中用高字韵
李弥逊（宋代）

逼人尘事等牛毛，袖手端须着眼高。
策蹇倦追千里马，荷锄安用百金刀。
病来避酒连三月，春半寻山第一遭。
不见鞭鸾两仙吏，祗应上界变分曹。
夜飞鹊
陈允平（宋代）

秋江际天阔，风雨凄其。云阴未放晴晖。归鸦乱叶更萧索，砧声几处寒衣。沙头酒初熟，尽篱边朱槿，竹外青旗。潮期尚晚，怕轻离、故故迟迟。

何似醉中先别，容易为分襟，独抱琴归。回首征帆缥缈，津亭寂寞，衰草烟迷。虹收霁色，渐落霞孤鹜飞齐。更何时，重与论文渭北，翦烛窗西。
鹧鸪天 陈公密出侍儿素娘歌紫玉箫曲，劝老人酒。老人饮尽，为赋此词
苏轼（宋代）

笑撚红梅亸翠翘。扬州十里最妖饶。夜来绮席亲曾见，撮得精神滴滴娇。

娇后眼，舞时腰。刘郎几度欲魂消。明朝酒醒知何处，肠断云间紫玉箫。
沧海云帆图为云伯大令赋 其二
席佩兰（清代）

海外奇文字，苍茫一笔书。仙才苏玉局，赋手木元虚。

龙女遗珠佩，鲛人织翠裾。鸥波双笑日，荑玉供钞胥。
画堂春 黄牡丹寄纤月阁
顾贞立（清代）

国花第一数姚黄。檀痕初晕新妆。娇莺啼午正芬芳。

翠绕云裳。

帘卷流苏轻漾，画梁双燕栖香。知君研北拥缥缃。

试与平章。
临川节中寄季和弟
李壁（宋代）

敕使传宣泛食时，去年今日侍龙墀。
江城牢落追前事，一寸丹心只自知。
岁暮感怀贻冯同年中允
王禹偁（宋代）

岁暮客商山，谪居多昼眠。
梦回红药树，身落紫微天。
不得亲公事，如何望俸钱。
荒城共谁语，除却访同年。
西岩观瀑水简沈庄仲三首
刘学箕（宋代）

踏石穿云野兴添，傍崖昌歜绿纤纤。
幽人近得安心术，撷满相篮意未厌。
偈六十三首
释道宁（宋代）

毗蓝园内，右胁降生。
七步周行，四方目顾。
天上天下，唯我独尊。
大似贪观天上月，失却掌中珠。
天生伎俩能奇怪，末上输他弄一场。
寄谢云安知军王端屯田
赵抃（宋代）

旧邦逢朐䏰，灵地接岷峨。住岭排烟火，悬岩引薜萝。

雨花疑锦濯，晴水甚蓝挼。远地之官去，孤舟走崄拖。

出麾无一事，倾盖首相过。幸不愚烦外，欣承议论多。

春光千骑骏，天色百城和。赏物楼新构，镌文石旋磨。

为时即慷慨，得友盛吟哦。世重黄金诺，人传白雪歌。

投壶倾立马，飞镝屡鸣鼍。局战犀敲玉，杯欢乱酌螺。

坐来风入袂，归去月流波。我愧才疏拙，生微术揣摩。

主容勤劳徕，行色觉蹉跎。匪用诗为好，离怀可奈何。
入江西境先寄诸季二首 其二
李纲（宋代）

征途诘屈避兵戈，叹息劳生可若何。却把蘧庐作安宅，每闻铙若辄悲歌。

候门稚子鹤立久，浮海先生霜鬓多。可惜光阴四寒暑，只于来往与销磨。
读张籍古乐府
白居易（唐代）

张君何为者，业文三十春。尤工乐府诗，举代少其伦。

为诗意如何，六义互铺陈。风雅比兴外，未尝著空文。

读君学仙诗，可讽放佚君。读君董公诗，可诲贪暴臣。

读君商女诗，可感悍妇仁。读君勤齐诗，可劝薄夫敦。

上可裨教化，舒之济万民。下可理情性，卷之善一身。

始从青衿岁，迨此白发新。日夜秉笔吟，心苦力亦勤。

时无采诗官，委弃如泥尘。恐君百岁后，灭没人不闻。

愿藏中秘书，百代不湮沦。愿播内乐府，时得闻至尊。

言者志之苗，行者文之根。所以读君诗，亦知君为人。

如何欲五十，官小身贱贫。病眼街西住，无人行到门。
题阎才元喜雪堂三首 其三
叶适（宋代）

檐角低猥小凭栏，霏霏只合对高寒。他年认得名堂意，不作销金煖帐看。
月夜至湘阴次华六梦鹿原韵
张瓒（明代）

击楫轻千里，归帆自远天。暮云青竹戍，夜月洞庭船。

岸火近偏暗，芦花秋更妍。故园风景好，相对已悠然。
夏夜与东叔昆仲小酌
赵汝燧（宋代）

入夏不为浅，亭虚未甚炎。云收风卷幕，月满夜开奁。

怕热移灯远，开怀索酒添。半酣诗兴动，写韵客分拈。
春日田家三首
黄大受（宋代）

清明百草春，家家上丘墓。
南邻去年冬，祝痛及翁妪。
酒戎罗新阡，蹙頞见追慕。
旧时细君坟，望见泪已注。
纸钱风飘飘，世用此文具。
其间无纸者，已无子孙故。
有纸与无纸，百步五十步。
清丽曲
方行（元代）

江花绕琼阙，绿水带朱楼。
开宴坐清夜，飞觞凌素秋。
美人明月佩，仙客紫云裘。
生世真飘忽，应当秉烛游。
四和 其五
项安世（宋代）

九泽导来无事，五行汩后徒堙。但使民皆忘我，谁言州解劳人。
和虑可庵悲秋十首
何梦桂（宋代）

秋风来太虚，逍遥浮大庭。
吾身与大地，等如水上萍。
弄丸閒往来，意行还微吟。
吟尽无人听，惟遗空外音。
鲁山送别（一作刘长卿诗）
皇甫冉（唐代）

凄凄游子若飘蓬，明月清樽只暂同。

南望千山如黛色，愁君客路在其中。
郊行即事四首 其四
郑思肖（宋代）

云禁江城昼色阴，可怜寂寞读书身。风霜虐命四五载，雨露润民三百春。

雁落愁声唯送泪，马驰怨迹岂成尘。如今不独桐江上，新著羊裘又一人。
赠鹤林周玄初
王汝玉（明代）

鹤林先生紫烟客，丰神秀朗双瞳碧。早年学道逃人群，吴越名山遍游历。

静中默悟天地真，却归高卧桃花春。河车姹女未腾化，沧溟回首扬红尘。

丹书召入麒麟殿，身被羽衣承燕见。从此声华倾上都，五侯七贵争迎饯。

西方神岳高峥嵘，诏遣先生祠百灵。道傍奔走二千石，人讶真仙降玉京。

礼成俯伏拜大庭，佩环拂地风泠泠。四门闳开对黄道，五云回綵垂金城。

是时君王方穆清，龙颜顾盼喜气生。赐以石髓所和之大羹，贾生前席何足荣。

罢朝上疏陈悃诚，臣愿乞身终素情。纶音重降芙蓉阙，特许先生返岩穴。

路出龙盘山外云，帆开杨子江心月。青鸾白凤飞参差，仙之子兮缤纷而相随。

洞天冥冥兮千秋一时，先生归去兮犹未迟。丹台旧种金光草，此际花叶方纷披。

悬知先生交搆功已成，欲将身与元化并。长生之术倘可授，我愿相从阆苑行。